
ORDIN

nr. 496 din 29.04.2009
privind aprobarea Regulamentului de organizare şi funcţionare 
a Comisiei naţionale pentru siguranţa barajelor 
şi a altor lucrări hidrotehnice (CONSIB)
În baza prevederilor art. 7, alin. (3) şi (4) din Legea apelor nr. 107/1996, cu modificările şi completările ulterioare, ale art. 2, lit. e) din Ordonanţa de urgenţă a Guvernului nr. 244/2000 privind siguranţa barajelor, aprobată cu modificări şi completări prin Legea nr. 466/2001,
În scopul realizării coordonării, îndrumării şi urmăririi activităţii de supraveghere a barajelor, a lacurilor de acumulare şi a altor lucrări hidrotehnice, în vederea exploatării în siguranţă a acestora,  
Având în vedere referatul Direcţiei Amenajare şi Protecţia Apelor din cadrul Direcţiei Generale pentru Managementul Apelor nr. 116.765 /DGMA / 07.04.2009, 

În temeiul art. 5 alin (7), art. 16, alin. (1), lit. c), alin. (2) şi (3) din Hotărârea Guvernului nr. 57/2009 privind organizarea şi funcţionarea Ministerului Mediului,

ministrul mediului emite următorul 

O R D I N

Art. 1. –  Se aprobă Regulamentul de organizare şi funcţionare a Comisiei naţionale pentru siguranţa barajelor şi a altor lucrări hidrotehnice (CONSIB), prevăzut în anexa nr. 1.

Art. 2.  – Comisia naţională pentru siguranţa barajelor şi a altor lucrări hidrotehnice (CONSIB) este un organism consultativ care funcţionează pe lângă Ministerului Mediului şi este constituită din reprezentanţi ai ministerelor, ai agenţilor economici interesaţi şi ai instituţiilor publice interesate, conform Listei şi numărului de reprezentanţi care vor fi desemnaţi de aceste unităţi, prevăzută în anexa nr. 2.

Art. 3.– Activitatea permanentă între şedinţele anuale ale CONSIB este asigurată de Compartimentul Amenajare şi Siguranţa Construcţiilor Hidrotehnice din cadrul Direcţiei Amenajare şi Protecţia Apelor din  Direcţia Generală pentru Managementul Apelor, unde funcţionează Secretariatul tehnic permanent al CONSIB.

Art. 4.– Se aprobă Lista nominală a Biroului operativ al CONSIB şi a Secretariatului tehnic permanent al CONSIB, prevăzute în anexa nr. 3.
Art. 5. – Membrii CONSIB şi ai Biroului operativ sunt salarizaţi de unităţile pe care le reprezintă iar Secretariatul tehnic permanent se asigură de Compartimentul Amenajare şi Siguranţa Construcţiilor Hidrotehnice în cadrul numărului de posturi aprobat.

Art. 6. – La data intrării în vigoare a prezentului ordin, îşi încetează aplicabilitatea Ordinul ministrului mediului şi gospodăririi apelor nr. 176 din 21.02.2006 privind aprobarea Regulamentului de organizare şi funcţionare al Comisiei Naţionale pentru Siguranţa Barajelor şi Lucrărilor Hidrotehnice – CONSIB, a Listei cuprinzând unităţile şi numărul de membri care sunt reprezentaţi în CONSIB, a Componenţei nominale a CONSIB, a Biroului Operativ al CONSIB şi a Secretariatului Tehnic Permanent al CONSIB.

Art. 7. – În termen de trei luni de la data emiterii prezentului ordin, Biroul operativ va definitiva Lista nominală a reprezentanţilor în cadrul CONSIB, în baza propunerilor de nominalizări ce vor fi solicitate conducătorilor compartimentelor tehnice din cadrul unităţilor respective prin grija Direcţiei Amenajare şi Protecţia Apelor, iar Lista va fi aprobată prin Ordin al ministrului mediului.

Art. 8. – Anexele nr. 1 - 3 fac parte integrantă din prezentul ordin.
Art. 9. – Membrii CONSIB, ai Biroului Operativ şi ai Secretariatului tehnic permanent vor duce la îndeplinire prevederile prezentului ordin, care se comunică celor interesaţi prin grija Direcţiei Amenajare şi Protecţia Apelor .

Art. 10. – Prezentul ordin, actele normative şi documentele specifice activităţii privind  domeniul siguranţei barajelor se publică pe site-ul Ministerului Mediului, la secţiunea www.mmediu.ro/Departamente/Departamentul Ape/Baraje/CONSIB, prin grija Secretariatului tehnic permanent al CONSIB.
MINISTRU,

Nicolae NEMIRSCHI
                                                                                           Anexa nr. 1

la Ordinul Ministrului Mediului

    nr. 494 / 29.04.2009
REGULAMENTUL
de organizare şi funcţionare a Comisiei naţionale 

pentru siguranţa barajelor şi a altor lucrări hidrotehnice -CONSIB

CAPITOLUL I 

Prevederi generale

Art. 1. - În temeiul art. 7, alin. (3) şi (4) din Legea apelor nr. 107/1996, cu modificările şi completările ulterioare, în baza prevederilor Ordonanţei de urgenţă a Guvernului nr. 244/2000 privind siguranţa barajelor, aprobată cu modificări şi completări prin Legea nr. 466/2001, în conformitate cu prevederile art. 16, alin. (1), lit. c), alin. (2) şi (3) din Hotărârea de Guvern nr. 57/2009 privind organizarea şi funcţionarea Ministerului Mediului, coordonarea, îndrumarea şi urmărirea activităţii de supraveghere a barajelor, a lacurilor de acumulare şi a altor lucrări hidrotehnice, în vederea exploatării în siguranţă a acestora, se realizează de către Comisia naţională pentru siguranţa barajelor şi a altor lucrări hidrotehnice (CONSIB), constituită din reprezentanţi ai  ministerelor, ai agenţilor economici interesaţi şi ai instituţiilor publice interesate.
Art. 2. - Prezentul regulament de organizare şi funcţionare stabileşte structura, atribuţiile specifice, competenţele şi dotarea Comisiei naţionale pentru siguranţa barajelor şi a altor lucrări hidrotehnice, denumită în continuare CONSIB.

Art. 3. - Deţinătorii cu orice titlu, de baraje, cu lacurile de acumulare aferente şi ai altor construcţii hidrotehnice ale căror avarieri sau distrugeri pot pune în pericol vieţi omeneşti şi bunuri sau pot aduce prejudicii mediului, sunt obligaţi să doteze aceste lucrări cu aparatura de măsură şi control necesară  urmăririi comportării în timp a acestora, să-şi organizeze sistemul de urmărire a comportării în timp pe baza unor proiecte specializate, să instaleze sisteme de avertizare-alarmare în caz de pericol, să realizeze expertizarea periodică a lucrărilor şi să deţină autorizaţia de funcţionare în siguranţă, conform prevederilor legale.
CAPITOLUL II

Structura, atribuţiile specifice şi competenţele Comisiei naţionale pentru siguranţa barajelor şi a altor lucrări hidrotehnice (CONSIB)
Art. 4. – COmisia Naţională pentru SIguranţa Barajelor şi a altor lucrări hidrotehnice – CONSIB este constituită din reprezentanţi ai ministerelor, ai agenţilor economici interesaţi şi ai instituţiilor publice interesate şi are un număr total de 49 de membri. 

Art. 5. – Lista cuprinzând unităţile reprezentate în CONSIB şi numărul de membri, Lista nominală a Biroului operativ al CONSIB, Lista nominală a Secretariatului tehnic permanent şi nominalizarea secretarului  se propune de Direcţia Amenajare şi Protecţia Apelor din cadrul Direcţiei Generale pentru Managementul Apelor din Ministerul Mediului şi se aprobă prin ordin al ministrului mediului.

Art. 6. – Membrii CONSIB sunt reprezentanţi cu drept de decizie din cadrul compatimentelor tehnice ale unităţilor menţionate la alin. (2), desemnaţi de conducerile unităţilor respective la solicitarea Secretariatului tehnic permanent al CONSIB din cadrul Direcţiei Amenajare şi Protecţia Apelor şi sunt salarizaţi de unităţile la care sunt angajaţi. 

Art. 7. – CONSIB are următoarea structură: un preşedinte, doi vicepreşedinţi, membri şi un secretar, respectiv un total de 49 de membri. 

Art. 8. – Preşedintele CONSIB este ministrul mediului, vicepreşedinţi sunt reprezentantul Comitetului Naţional Român al Marilor Baraje – CROMB şi Directorul Direcţiei Amenajare şi Protecţia Apelor, iar Secretariatul tehnic permanent este asigurat de personalul de specialitate din cadrul Ministerului Mediului.

Art. 9. – Pentru rezolvarea problemelor curente şi pentru luarea deciziilor operative între şedinţe, CONSIB desemnează un Birou Operativ format din 11 membri şi are un Secretariat tehnic permanent compus din 5 membri. Biroul Operativ este condus de Preşedinte, care este ministrul mediului, are un vicepreşedinte executiv, care este directorul Direcţiei Amenajare şi Protecţia Apelor Ministerul Mediului, 8 membri aleşi din cadrul membrilor CONSIB şi un secretar, respectiv secretarul CONSIB.
Art. 10. – Secretariatul tehnic permanent al CONSIB este asigurat de personalul din cadrul Compartimentului Amenajare şi Siguranţa Construcţiilor Hidrotehnice din Direcţia Amenajare şi Protecţia Apelor din cadrul Direcţiei Generale pentru Managementul Apelor din minister, iar secretarul, care este numit din cadrul acestui compartiment, este şeful Secretariatului tehnic permanent al CONSIB şi  secretarul Biroului operativ CONSIB, fiind membru de drept al acestor structuri.

Art. 11. – Componenţa nominală a CONSIB, a Biroului Operativ al CONSIB şi a Secretariatului tehnic permanent se aprobă prin ordin al ministrului mediului.

Art. 12. – CONSIB se întruneşte într-o şedinţă ordinară anuală de analiză, precum şi în şedinţe extraordinare, convocate, ori de câte ori este necesar, de către preşedintele CONSIB sau de vicepreşedintele executiv al Biroului Operativ , atunci când preşedintele lipseşte. 

Art. 13. – Şedinţele CONSIB sunt statutar constituite în prezenţa a cel puţin două treimi din numărul total al membrilor, iar deciziile supuse votului se aprobă cu majoritatea simplă a celor prezenţi.

Art. 14. – Biroul Operativ al CONSIB (B.O. CONSIB) se întruneşte, de regulă, în şedinţe trimestriale, şi ori de câte ori este nevoie, în şedinţe operative cu prezenţa statutară a două treimi din numărul membrilor. 

Art. 15. – Deciziile luate între şedinţele CONSIB de către Biroul Operativ, vor fi supuse analizei şi validării în prima şedinţă a CONSIB.

Art. 16. – La şedinţele CONSIB pot fi invitaţi reprezentanţi ai Comitetului ministerial pentru situaţii de urgenţă (CMSU) de pe lângă Ministerul Mediului, ai comitetelor pentru alte tipuri de dezastre, precum şi alţi specialişti şi factori interesaţi, la propunerea Secretariatului tehnic permanent şi cu aprobarea Preşedintelui/vicepreşedintelui executiv al B.O. CONSIB.

Art. 17. – Atribuţiile specifice şi competenţele CONSIB, respectiv ale Biroului său Operativ între şedinţele ordinare şi extraordinare, sunt următoarele:

a) analizează, împreună cu deţinătorii de baraje, modul de organizare a activităţii de urmărire a comportării în timp şi de exploatare în siguranţă a barajelor pe care le au în păstrare, proprietate şi/sau administrare, avizează expertizele tehnice privind starea de siguranţă în exploatare, avizează regulamentele de organizare şi funcţionare şi componenţele nominale ale comisiilor proprii ale principalilor deţinători, organizate la nivel central de către aceştia, precum şi ale altor comisii organizate de alţi deţinători;

b) analizează şi avizează aspectele tehnice ale reglementărilor şi normelor tehnice referitoare la comportarea în exploatare, expertizarea proiectelor şi regimul de exploatare în siguranţă a barajelor;

c) analizează şi avizează lista cu declararea publică a caracteristicilor generale, a categoriei de importanţă şi a gradului de risc asociat barajelor, lista cuprinzând barajele cu risc sporit, precum şi lista barajelor cu categorie de importanţă majorată, inclusiv reactualizările periodice ale acestor liste;

d) elaborează şi actualizează, împreună cu autoritatea publică centrală din domeniul lucrărilor publice metodologia privind stabilirea categoriilor de importanţă a lucrărilor hidrotehnice cuprinse în sfera ei de activitate, precum şi metodologia privind evaluarea stării de siguranţă a lucrărilor hidrotehnice, care se aprobă prin ordine comune ale celor două ministere;

e) analizează şi avizează normativele privind metodologiile, instrucţiunile şi competenţele referitoare la avizarea documentaţiilor de evaluare a stării de siguranţă în exploatare a barajelor, precum şi competenţele de emitere a acordurilor şi autorizaţiilor de funcţionare în condiţii de siguranţă pentru toate tipurile de baraje;

f)  analizează şi prezintă poziţia sa cu privire la situaţii de urgenţă, evenimente sau comentarii din mass media care necesită clarificarea unor aspecte tehnice ce vizează siguranţa barajelor;

g) asigură, prin reprezentanţii săi, activitatea comisiei centrale şi a comisiilor teritoriale de avizare a documentaţiilor de evaluare a stării de siguranţă în exploatare a barajelor, analizează şi propune îmbunătăţirea acestei activităţi,  şedinţele de avizare fiind considerate şedinţe comune cu cele ale B.O. CONSIB, inclusiv în cadrul comisiilor teritoriale de avizare.
h) analizează şi avizează rapoartele anuale de activitate ale comisiilor principalilor deţinători de baraje, constituite conform lit. a), alte informări şi propuneri prezentate de aceste comisii, precum şi de ministerele, administraţiile naţionale şi/sau alte unităţi interesate;

i) analizează, corelează şi aprobă programele anuale propuse de deţinătorii de baraje pentru evaluarea stării de siguranţă în exploatare a barajelor; efectuează analize tehnice asupra măsurilor şi lucrărilor de punere în siguranţă propuse de aceştia şi urmăreşte modul de realizare a acestora;

j) colaborează împreună cu autoritatea publică centrală din domeniul lucrărilor publice, precum şi cu alte organisme abilitate de lege pentru controlul calităţii lucrărilor şi construcţiilor hidrotehnice;

k) dispune expertizarea lucrărilor hidrotehnice evidenţiate cu risc crescut de avariere şi stabileşte, împreună cu autoritatea publică centrală din domeniul lucrărilor publice, măsurile operative imediate şi de perspectivă pentru evitarea accidentelor;

l) participă, prin membrii desemnaţi, la efectuarea de expertize tehnice, contraexpertize şi elaborarea de documentaţii de evaluare a stării de siguranţă în exploatare a barajelor;

m) dispune, după caz, efectuarea de contraexpertize ca urmare a contestaţiilor formulate de beneficiar sau de organele abilitate cu controlul siguranţei construcţiilor;

n) participă la schimbul de experienţă şi la manifestări ştiinţifice organizate de deţinătorii de baraje din ţară şi din străinătate şi stabileşte legături de colaborare cu organisme similare din alte ţări.

Art. 18. – Pentru activitatea curentă, inclusiv participarea la şedinţele anuale de analiză, la şedinţele extraordinare şi la şedinţele de avizare a documentaţiilor din cadrul Comisiei centrale de pe lângă Ministerul Mediului, membrii CONSIB, ai Biroului Operativ al CONSIB şi ai comisiei centrale de avizare sunt salarizaţi de unităţile la care sunt angajaţi.

CAPITOLUL III

 Atribuţiile, competenţele şi dotarea  Secretariatului tehnic permanent 

Art. 19. – Atribuţiile, competenţele şi dotarea Secretariatului tehnic permanent al CONSIB, respectiv ale Biroului său Operativ, sunt următoarele: 
a) asigură activitatea curentă şi legătura permanentă cu membrii CONSIB şi ai Biroului Operativ, precum şi cu ceilalţi factori interesaţi, pentru rezolvarea problemelor operative privind siguranţa barajelor, definitivarea materialelor propuse a fi analizate pe ordinea de zi şi mobilizarea membrilor la şedinţe şi la alte acţiuni;

b) întocmeşte procese-verbale în cadrul şedinţelor ordinare şi extraordinare ale CONSIB şi ale Biroului Operativ, în care se consemnează ordinea de zi, discuţiile purtate, concluziile şi măsurile stabilite;

c) primeşte, anual, în scris, rapoarte de la principalii deţinători de baraje, de la comisia centrală şi comisiile teritoriale de avizare a documentaţiilor de evaluare a siguranţei barajelor, analizează şi sintetizează informaţiile şi alte materiale primite pe adresa CONSIB şi a Biroului Operativ, le prezintă vicepreşedintelui executiv al B.O. CONSIB şi informează membrii CONSIB despre acţiunile întreprinse între şedinţe;

d) organizează şi participă, împreună cu alţi factori interesaţi, la acţiuni de verificare a activităţii de urmărire a comportării în timp şi de exploatare în condiţii de siguranţă a barajelor deţinătorilor cu orice titlu şi verifică stadiul realizării programului de măsuri structurale şi nestructurale stabilit  prin documentaţiile de evaluare a stării de siguranţă a barajelor, avizele comisiei centrale şi ale comisiilor teritoriale, precum şi prin autorizaţiile şi acordurile privind siguranţa barajelor emise de autorităţile competente.

e)  îndrumă secretariatele tehnice ale comisiilor de avizare teritoriale cu privire la îmbunătăţirea activităţilor de desfăşurare a şedinţelor de avizare, a emiterii avizelor, acordurilor si autorizaţiilor din domeniul siguranţei barajelor, precum  şi a menţinerii permanente a legăturilor cu deţinătorii/administratorii de baraje, pentru respectarea legislaţiei privind siguranţa barajelor.

Art. 20. – Pentru corespondenţa curentă privind activitatea CONSIB şi a Biroului său Operativ, Secretariatul tehnic permanent are antet şi siglă cu însemnul CONSIB, Registru de intrare/ieşire şi ştampilă proprie cu însemnele: ROMÂNIA * MINISTERUL MEDIULUI * COMISIA NAŢIONALĂ PENTRU SIGURANŢA BARAJELOR * CONSIB – Secretariatul Tehnic Permanent.

Art. 21. – Corespondenţa curentă a Secretariatului tehnic permanent al CONSIB şi a comisiei centrale de avizare se semnează de vicepreşedintele executiv al Biroului Operativ al CONSIB sau de Secretarul CONSIB, care înlocuieşte vicepreşedintele în lipsa acestuia.
Art. 22. – Pentru buna desfăşurare a activităţilor CONSIB Secretariatul tehnic permanent al acesteia va fi dotat cu: autoturism de teren, un telefon-fax fix, trei telefoane mobile, două calculatoare PC complete (calculator, imprimantă, scaner şi retroproiector), două laptop-uri, un xerox color, cameră video, aparat de fotografiat digital color şi reportofon, împreună cu materialele consumabile şi de birou aferente.

Art. 23. – Autoturismul de teren se poate utiliza în comun cu Directia managementul Situaţiilor de Urgenţă, iar autoturismul şi materialele precizate la art. 21 pot fi asigurate prin sponsorizări ale agenţilor economici, realizate conform  prevederilor legale în vigoare.
Art. 24. – În vederea asigurării unor fonduri necesare activităţilor curente ale  CONSIB şi activităţilor generale nebugetare la nivel naţional şi internaţional în domeniul siguranţei barajelor, se va analiza posibilitatea declarării CONSIB drept organizaţie profesională, nonprofit, cu personalitate juridică şi cu buget propriu analitic de venituri şi cheltuieli, având cont în trezorerie, organizată în conformitate cu prevederile legale. 
CAPITOLUL IV

Dispoziţii finale

 Art. 25. – (1) Actualizarea componenţei nominale a CONSIB şi a Biroului său operativ, se va efectua în cazul unor măsuri de reorganizare a administraţiei publice centrale sau în cazul schimbării a mai mult de o cincime din membrii nominalizaţi de unităţile reprezentate în CONSIB.

(2) În situaţia schimbării din funcţie a unei persoane nominalizate, locul său va fi preluat de persoana care îndeplineşte la momentul respectiv  acea funcţie. 

Anexa nr. 2

la Ordinul Ministrului Mediului

    nr. 496  / 29.04.2009
LISTA 

cuprinzând unităţile şi numărul de membri care sunt reprezentaţi 

în Comisia naţională pentru siguranţa barajelor 

şi a altor lucrări hidrotehnice – CONSIB

	Nr. 
Crt.
	Denumirea unităţii care numeşte  reprezentanţi
	Numar

membri

CONSIB

	1.
	Ministerul Mediului 
	6

	2.
	Comitetul Naţional Român al Marilor Baraje - CROMB
	3

	3.
	Reprezentanţi ai compartimentelor tehnice din ministerele interesate
	8

	4. 
	Reprezentanţi ai învăţământului superior tehnic de construcţii hidrotehnice
	6

	5.
	Reprezentanţi ai deţinătorilor majori de construcţii hidrotehnice
	7

	6.
	Inspectoratul de Stat în Construcţii
	1

	7.
	Agenţia Naţională pentru Protecţia Mediului
	1

	8.
	Agenţia Naţională pentru Resurse Minerale
	1

	9.
	Institutul Naţional de Hidrologie şi Gospodărirea Apelor 
	1

	10.
	Administraţia Naţională de Meteorologie
	1

	11.
	Reprezentanţi ai institutelor de cercetare şi proiectare 

pentru construcţii hidrotehnice
	5

	12.
	Reprezentanţi ai societăţilor de construcţii hidrotehnice
	5

	13.
	Reprezentanţi ai Comisiilor teritoriale de avizare a documentaţiilor de evaluare a siguranţei barajelor din categoriile de importanţă C şi D
	4

	
	TOTAL membri CONSIB
	49


                      Anexa nr. 3

la Ordinul Ministrului Mediului

    nr. 496 / 29.04.2009

a. COMPONENŢA NOMINALĂ

a Biroului Operativ al Comisiei naţionale pentru siguranţa barajelor 

şi a altor lucări hidrotehnice - CONSIB 

PREŞEDINTE 

	Nicolae NEMIRSCHI
	     Ministrul Mediului 


VICEPREŞEDINTE EXECUTIV 
	Altan ABDULAMIT
	Ministerul Mediului - Direcţia Amenajare şi Protecţia Apelor Director  

	M E M B R I



	Dan STEMATIU
	Universitatea Tehnică de Construcţii Bucureşti - Şef Catedră  Construcţii Hidrotehnice, prof.univ. dr. ing. 

	Eugeniu LUCA 
	Universitatea de Ştiinţe Agronomice şi Medicină Veterinară Bucureşti - prof.univ. dr. ing

	Sorin Mihai GĂMAN
	Ministerul Economiei – Direcţia Generală Resurse Minerale, Director General Adjunct

	Ovidiu GABOR
	Administraţia Naţională Apele Române - Director General Adjunct 

	Radu BUCUŢA
	S.C.  HIDROELECTRICA- S.A. - Şef Birou Mentenanţă

	Alexandru CONSTANTINESCU
	Comitetul Naţional Român al Marilor Baraje (CROMB) – Membru

	Dan DOBRESCU
	ISPH Bucureşti - Comisia Tehnico-Economică, Preşedinte 

	Dragoş LUNGU
	S.C. AQUAPROIECT S.A. Bucureşti – Şef Atelier baraje, aducţiuni, echipamente şi  U.C.C.

	SECRETAR 


	Mihail TĂNĂSESCU
	Ministerul Mediului - Compartimentul Amenajare şi Siguranţa Construcţiilor Hidrotehnice - consilier superior


b. COMPONENŢA  NOMINALĂ

a Secretariatului tehnic permanent al CONSIB şi al B.O. CONSIB
	Mihail TĂNĂSESCU
	Compartimentul Amenajare şi Siguranţa Construcţiilor Hidrotehnice, 
Şef Secretariat – secretar CONSIB şi B.O. CONSIB 

	Lucian VOLINTIRU
	Compartimentul Amenajare şi Siguranţa Construcţiilor Hidrotehnice , Adjunct Şef Secretariat, consilier asistent

	Gigi DRAGU
	Compartimentul A.S.C.H. - Membru, consilier superior

	Iulia NICULAE
	Compartimentul A.S.C.H. - Membru, consilier asistent

	Monica GHERMAN
	Compartimentul A.S.C.H. - Membru, consilier asistent

